- Rom
- <
- 3
- >

3
Yuda siriv tighur murizi pa Maaron. Eemon i itataghon saveeŋ mbuaaŋ tooni
1 Saveeŋ tsiau tane aat ipaburigin ghasoniiŋ tauvene: Mindai, yes Yuda lezi gabua eta to igham zi tiliiv tamtamon siriv, ma mako? Ve uraat to ravuuŋ warozi paam, iuul zi mindai? 2 Aghita. Maaron iuul yes Yuda ila eez maata maata. Gabua tiina kat tau i igham pazi, ene i ighur saveeŋ tooni ila nimazi to tiŋgini. *Mbo 147:19+; Mbaŋ 7:38; Ro 9:4
3 Onoon, saveeŋ tau timbua tomania Maaron na, tamtamon toozi siriv titaghoni mako. Ve mindai? Ŋgar toozi tawe irau igham Maaron paam ireu saveeŋ mbuaaŋ tooni? *Ro 11:29; 1Kor 1:9; 2Tim 2:13
4 Mako kat! Isaav ighe tamtamon tisov tigham karom, tigham karom lak! Eemon Maaron saveeŋ tooni, ene onoon mon, ve i itataghon saveeŋ mbuaaŋ tooni irau saawe. Saveeŋa tiboode pataghaaŋ wa. Tighe:
“Maaron, saveeŋ isov tau usasavia na, tamtamon tighilaalo tighe ene iduduuŋ mon.
Ve isaav ighe koiamŋa tipayooz ghom pa savsaveeŋ, ene aat uliiv zi.” *Mbo 51:4, 116:11
5 Yau nawatagh. Zeran siriv tau titaghon ŋgar to taan na, pale tikau saveeŋ tighe: “Isaav ighe sosor toit ipaghazoŋai ŋgar duduuŋa to Maaron, puughu mindai ta i aate yavyav pait ve ighur atuya pa sosor toit? Ŋgar tooni tawe, iduduuŋ mako. Pa ighe iit tagham sosor mako, ene aat i le eez eta to itotoi ŋgar tooni duduuŋa ivot ighazooŋ mako. *Ro 3:8, 6:1, 15
6 Ŋgar tauvene irau mako kat! Isaav ighe Maaron itaghon ŋgar duduuŋa mako, pale igabiiz tamtamon tau tileep izi taan ne mindai?
7 Ve tamtamon ite pale iŋooŋ pa Maaron sorok ighe: “Ŋgar karom tau yau naghamu ne, ene iuul Maaron. Pasaa, ipaghazoŋai ŋgar tooni tau i aavo onoon na ivot ighazooŋ. Ve gabua tane ta igham tamtamon tipait eeza. Ve ighe tauvene, puughu mindai ta i igabiiz ghau ighe yau nagham sosor, ve ighur atuya payau?” 8 Ŋgar tauvene, ene imin saveeŋ to yes tau ŋgar toozi ivaghamgham tighe: Iit tagham ŋgar sasaghati o poia. Leso Maaron ireua pait ve igham eeza tiina pa poia tooni. Yau nawatagh: Zeran siriv tiŋgalŋgal saveeŋ payau sorok tighe yau navovotia saveeŋ tauvene pa tamtamon. Zeran tawe, Maaron tauu pale ighur atuya pazi. Ve isaav ighe i igham tauvene, ene aat iduduuŋ.
Tamtamon tisov tipul eez to Maaron
9 Tauvene pale tasaav mindai? Yei Yuda niliiv yes tau Yuda mako na? Mako kat! Pasaa, yau navotia sosor toit ivot ighazooŋ wa. Iit tasov taleep ila saghati loolo. Yes Yuda, ve yes tau Yuda mako na paam. *Ro 1:18+; Ga 3:22
10 Saveeŋa tiboode pataghaaŋ wa. Tighe:
“Tamtamon eta iduduuŋ ila Maaron maata mako. *Mbo 14:1, 53:1+
11 Ve tamtamon eta le ghilalooŋ mako.
Eta izuari ghi pa Maaron mako.
12 Pasaa, tamtamon tisov tipul eez tooni wa.
Tauta tivaghamgham, ve irau tigham uraat poia eta mako.
Toozi eta igham ŋgar poia mako. Tisov tisaghat mon.
13 Saveeŋ mbuuza tau ivotvot ila avozi na, ene imin naal tau aavo ikakaak.
Avozi karom, ve saveeŋ toozi ivavaghamunia tamtamon imin moot saghati. Pasaa, saveeŋ sasaghati naol ivotvot ila avozi. *Mbo 5:9, 140:3
14 Tauvene avozi poia mako. Monmon tisiksik saveeŋ sasaghati to tivaghamunia tamtamon. *Mbo 10:7
15 Saawe isov, tighe le tiliŋliŋ siŋ pa tamtamon.
16 Yes titaghon eez to tivaghamunia tamtamon ve tighur pataŋani pazi.
17 Tauvene eez to tavalupu ghiit tamin eemon ve taleep toman loloon luuma, ene yes tiwataghi rigta mako. *Is 59:7+; Lu 1:79
18 Ve Maaron paam, tiroi pani mako, matazi iŋgali rigta mako.” *Mbo 36:1
Eez to taghoniiŋ tutuuŋ irau igham tamtamon eta iduduuŋ ila Maaron maata ne mako
19 Iit tawatagh: Saveeŋ isov tau igheen ila tutuuŋ to Mose na, ene iŋarui yes Yuda tau tileep ila tutuuŋ tawe saamba. Eemon yes titaghon duduŋai tutuuŋ tana mako. Tauvene iit tamtamon tasov tau taleep izi taan ne, tutuuŋ to Maaron igheen to ipoon avoon ve ipaburigin ŋgar toit. Leso taghilaal sosor toit, ve tawatagh taghe Maaron pale ighur atuya pait. *Ro 3:9, 23, 4:15
20 Tauvene ŋgar to taghoniiŋ tutuuŋ, ene irau imin eez pa tamtamon eta to iduduuŋ ila Maaron maata ne mako. Mako le mako kat. Tutuuŋ igheen to ipaburigin ŋgar toit, leso taghilaal sosor toit. *Mbo 143:2; Ro 7:7; Ga 2:16, 3:11
Eez tau Maaron igham ghiit taduduuŋ ila maata
21 Ve aazne, Maaron ivotia eez paaghu to igham mulin ghiit itaghon saveeŋ mbuaaŋ tooni, ve igham ghiit taduduuŋ ila i maata. Eez tane, ene to taghoniiŋ tutuuŋ mako. Eemon tutuuŋ ve saveeŋ tau muuŋ yes propet tisavia na, isavsaav pa eez tane. *Gnp 15:6; Mbaŋ 10:43; Ro 4:6; Pil 3:9
22-23 Eez tane, ene eez to ghuruuŋ ila. Tamtamon tisov tau tighur ila to Yesu Krisi na, Maaron pale ighit zi ighe tiduduuŋ ila i maata. Yes Yuda, ve yes tau Yuda mako na paam. Pasaa, tamtamon eta iliiv iitete mako. Iit tasov rarateen mon. Tasov tasosor wa. Pasaa, tataghon Maaron gabua ve ŋgar tooni irao mako. Ŋgar ve lepoogh toit, ene itotoia ighe i eeza tiina ne mako. *Ro 1:17, 11:32; Ga 3:22
24 Eemon poia to Maaron iliiv kat. Tauta loolo isaghatin ghiit, ve ighur leen eez ite to taduduuŋ ila maata. Eez tane ivot ila tauun poia toit eta mako. Ene ivot ila uraat to Yesu Krisi. I ibaad sosor toit atuya, ve ipas ghiit tavot pa saghati tapiri. *Ro 5:1; Ep 1:7, 2:8; Kol 1:14; Tit 3:5
25 Maaron ighur Krisi to imaat imin watooŋrau, leso siŋ tooni ireu sosor to tamtamon ve itatan aatyavyav to Maaron. Tauvene yes tau tighur ila tooni na, i aat ireu sosor toozi isov ilale.
Yes tau muuŋ tigham sosor na paam, Maaron loolo isaghatin zi, tauta ivaghamun zi mako ve ipul zi tileep. Ŋgar tooni tawe, ene iduduuŋ. Pasaa, i iwatagh ighe murei Naatu pale ibaad sosor toozi atuya. *Mbaŋ 13:38+; 2Kor 5:19; Kol 1:20
26 Ve aazne tauvene paam. Isaav ighe Maaron loolo isaghatin yes tau tighur ila to Krisi na, ve ireu sosor toozi, ve igham zi tiduduuŋ ila i maata, ene iduduuŋ. Pasaa, Krisi ibaad sosor toozi atuya wa.
27 Ve ighe tauvene, sei irau ipait tauu ighe ŋgar tau i ighamghamu, ene poia ila Maaron maata? Mako. Paitooŋ tauvene irau ivot muul mako. Pasaa, iit tataghon duduŋai tutuuŋ, o tapait tauun. Eemon aazne, iit tataghon eez to tutuuŋ muul mako. Tataghon eez to ghuruuŋ ila. *1Kor 1:29+; Ro 4:5; Ep 2:9
28 Pasaa, iit tawatagh: Ŋgar to taghoniiŋ tutuuŋ, ene irau igham ghiit taduduuŋ ila Maaron maata mako. Ghuruuŋ ila toit, tauta imin eez pait ve taduduuŋ ila i maata. *Ro 3:20, 8:3; Ga 2:16; Ep 2:8+
29 Mindai, Maaron i Maaron to yes Yuda mon? Mako. I Maaron to yes tau Yuda mako na paam. *Mbaŋ 10:34+; Ro 9:24, 10:12; Ga 3:28
30 Pasaa, Maaron eemon ta ilepleep. Ve i ighur eez eemon pa tamtamon tisov to tiduduuŋ ila i maata. Yes tau tirav warozi na, ve yes tau tirav warozi mako na paam. Eez eemon to tiduduuŋ ila Maaron maata, ene ghuruuŋ ila toozi. *Mbaŋ 15:9+; Ro 4:11+; Ga 3:8
31 Mindai? Isaav ighe tapakur ghuruuŋ ila toit imin gabua tiina, pale igham ghiit mataan veleghin tutuuŋ to Maaron imin kaut sorok? Mako kat! Ghuruuŋ ila toit, ene ipaburigin ghiit pa taghoniiŋ duduŋai tutuuŋ ŋgara. *Mt 5:17; Ro 8:3-4; Ga 5:22+

- Rom
- <
- 3
- >

*3:2: Mbo 147:19+; Mbaŋ 7:38; Ro 9:4

*3:3: Ro 11:29; 1Kor 1:9; 2Tim 2:13

*3:4: Mbo 51:4, 116:11

*3:5: Ro 3:8, 6:1, 15

*3:9: Ro 1:18+; Ga 3:22

*3:10: Mbo 14:1, 53:1+

*3:13: Mbo 5:9, 140:3

*3:14: Mbo 10:7

*3:17: Is 59:7+; Lu 1:79

*3:18: Mbo 36:1

*3:19: Ro 3:9, 23, 4:15

*3:20: Mbo 143:2; Ro 7:7; Ga 2:16, 3:11

*3:21: Gnp 15:6; Mbaŋ 10:43; Ro 4:6; Pil 3:9

*3:22-23: Ro 1:17, 11:32; Ga 3:22

*3:24: Ro 5:1; Ep 1:7, 2:8; Kol 1:14; Tit 3:5

*3:25: Mbaŋ 13:38+; 2Kor 5:19; Kol 1:20

*3:27: 1Kor 1:29+; Ro 4:5; Ep 2:9

*3:28: Ro 3:20, 8:3; Ga 2:16; Ep 2:8+

*3:29: Mbaŋ 10:34+; Ro 9:24, 10:12; Ga 3:28

*3:30: Mbaŋ 15:9+; Ro 4:11+; Ga 3:8

*3:31: Mt 5:17; Ro 8:3-4; Ga 5:22+

© 2011 Wycliffe Bible Translators, Inc.