- Hibru
- <
- 13
- >

13
Eez to tataghon Krisi
1 Ŋgar to ghuruuŋ loloon pa toŋvetaz to Krisi, apuli sov. Akiskisi. *Yo 13:34+; Ro 12:10; 1Pe 1:22
2 Ve isaav ighe loomba tilat, na agham zi tila ruum tsiam toman lolomim poia, ve aŋgin poghani zi. Ŋgar tauvene, lolomim iveegh pani sov. Pa muuŋ, tamtamon siriv tigham yes loomba, ve tighe pa yes tamtamon sorok. Eemon mako. Yes tau tigham zi tila ruum toozi na, ene yes aŋela. *Gnp 18:1+; Ro 12:13; 1Pe 4:9
3 Ve matamim iŋgal Maaron tamtamon tooni tau tileep ila ruum to yavyavuuŋ loolo. Agham ŋgar imin ta yam alepleep tomani zi ta sewe. Ve matamim iŋgal yes tau tamtamon tigham saghatin zi. Agham ŋgar pa pataŋani toozi tawe imin yavyavuuŋ igham gham paam, ve auul zi. *Mt 25:36; Ro 12:15; 1Kor 12:26; Hib 10:34
4 Yam asov aat aghita ŋgar to vaiŋ imin gabua tiina, ve matamim iŋgal taumim azuwamimŋa, ve aleep tomani zi mon. Leso asaghat ila Maaron maata sov. Iit tawatagh: Yes tau matazi saghati imin ŋgavuun, ve yes tau tighurghur boog na, i pale ighur atuya pazi. *1Kor 6:9+; Syg 22:15
5 Ve lolomim ighaar pa maet sov. Isaav ighe lemim rigta, ene irao. Pa Maaron tauu isaav ighe:
“Yau irau napul ghom, ma naghur murig payo ne mako.” *Mt 6:25+; Pil 4:11+; 1Tim 6:6+
6 Tauvene iit taroi sov. Taghur ila ariaaŋ to Maaron, ve tasaav taghe:
“Ŋeer Tiina, i Uleeŋa tsiau.
Irau naroi pa gabua eta mako.
Pale tamtamon tigham saa payau?” *Mbo 56:4, 118:6; Ro 8:31+
7 Matamim iŋgal yes tau timuuŋ payam ve tivotia Maaron aliiŋa payam na. Matamim kisin ŋgar poia tau tighamghamu na anooŋa tooni, ve ataghon zi pa ghuruuŋ ila toozi. *1Kor 11:1; 1Tes 1:6+; Hib 6:12
8 Pa Yesu Krisi, i itortoor ŋgar tooni mako. Muuŋ, aazne, ve murei paam, ŋgar tooni ighengheen tauvene irau saawe. *Mbo 102:27+; Mal 3:6; Yems 1:17
9 Tauvene saveeŋ soroksorok tau isapir pa saveeŋ to Maaron na, igherev gham gha apul eez tooni sov. Onoon, zeran siriv tizuari zi tighe le titaghon katin tutuuŋ maata maata tau iŋarui aniiŋ ma gabua siriv. Eemon ŋgar tau tighamghamu na, iuul zi mako. Tagham tapiriin ila poia to Maaron, o poia. *Ro 14:17; Ep 4:14; Kol 2:4, 16+
10 Iit leen artaal ee ighengheen. Eemon yes zeran to watooŋrau tau tibesbees pa Maaron iloŋ ila balbaal patabuyaaŋ to yes Yuda na, lezi ezazi to tighan aniiŋ tau igheen ila artaal toit tawe mako. 11 Aghita. Ndaman isov, ighe saawe tiina to rewaaŋ sosor ivot, ene daaba to watooŋrau igham siŋ to ŋgai, ve iloŋ ila balbaal loolo tau patabuyaaŋ kat na, ve igham watooŋrau pa rewaaŋ sosor to tamtamon. Eemon ŋgai anoŋazi, ene tigham zi tila soghan pa nugh toozi to lepoogh, mako tighur zi izala yav ighan zi. 12 Puughu tane ta Yesu paam, tighamu tivot tila soghan pa nugh tiina Yerusalem, ra tiravu imaat toman yavyavuuŋ tiina. Ene eez tau Maaron itaghoni, leso siŋ to Yesu ireu sosor to tamtamon, ve igham zi timin tamtamon tooni patabuyaaŋa. *Mt 21:39; Yo 19:17+
13 Tauvene iit paam aat tapul lupuuŋ to yes tau tizor Krisi na, ve tavot tala tooni. Ve isaav ighe tipamayaŋin ghiit imin muuŋ tigham pani, ene poia. Saa pataŋani tau tigham pait na, tabaado mon! *Lu 9:23; Hib 11:26, 12:2; 1Pe 4:14
14 Pa iit tawatagh: Taan tane, iit leen nugh tiina eta tau iit irau taleep pani taghon taghon gha ila ne mako. Ene tazuari ghiit pa Maaron nugh tooni. Nugh tawe, murei pale ivot ighazooŋ. *Pil 3:20; Hib 11:10, 12:22
15 Tauvene iit aat tapait Maaron ila Yesu eeza. Onoon kat, iit tau taghur ila to Yesu ve tavovotia eeza ne, avoon aat ipait Maaron irau saawe. Ene imin watooŋrau toit ila pani. *Mbo 69:30+; Ep 5:20; 1Pe 2:5
16 Ve agham poghania tamtamon ve arei gabua tsiam pazi. Ŋgar tauvene, lolomim iveegh pani sov. Pa ene watooŋrau ite tau igham Maaron loolo poia. *Ro 12:13; Pil 4:18
17 Alooŋ ŋginiiŋa tsiam aliŋazi, ve aleep ila sambazi. Pa yes ta matazi payam ve tipaghazoŋai gham pa lepoogh to anunumim. Ve murei, yes pale tiyooz ila Maaron naagho ve tipaesia uraat toozi pani. Tauvene yam alooŋ saveeŋ toozi. Leso tigham uraat toozi toman lolozi poia. Isaav ighe monmon aghamgham pataŋani pazi, ene irau uraat toozi iuul gham geeg mako. *1Tes 5:12+; 1Tim 5:17
18 Nighason gham nighe aghur ghei ila suŋuuŋ tsiam. Onoon, yei niyamaan taumai nighe ŋgar tsiei, ene iŋgalaaŋ ila Maaron maata. Eemon apul suŋuuŋ payei sov. Pa nighe ŋgar tsiei isov poia ve iduduuŋ mon ila Maaron maata. *Mbaŋ 24:16; Ro 15:30; 1Tes 5:25
19 Ve gabua ite tau lolog pani kat, ene naghe yam asuŋ Maaron ariaaŋ, leso iuul ghau ve rekia mon nalat naghit gham muul.
Saveeŋ palotiiŋ
20-21 Tiina toit Yesu Krisi tau imaat ve Maaron ipaburigini pa mateegh na, i ta ŋginiiŋ to sipsip, ve eeza tiina kat.
Siŋ tooni imaliŋ, tauta ipariaaŋ saveeŋ mbuaaŋ to eez paaghu to itiŋa Maaron tavalupu ghiit tamin eemon.
Eez tawe pale igheen tauvene taghon taghon gha ila. *Yo 10:11; Hib 9:15+; 1Pe 2:25, 5:4
Ve Taama Maaron tau igham ghiit taleep poia toman loloon luuma na, pale irei ŋgar popoia maata maata payam, leso yam irau ataghon loolo.
Ve ila uraat to Yesu Krisi, i pale ipaburigin lolomim, leso agham ŋgar popoia ila i maata.
Tauvene iit aat tapait eeza irau saawe. Onoon. *Pil 2:13; 2Tes 2:16+
Paesiiŋ siriv
22 Yam toŋvetaz, yau nabood saveeŋ tuuku ila rau tane to napalot gham. Ve naghason gham naghe aghur taliŋamim pani poi. Ambuzir sov. 23 Yau napaes payam pa etaan ite Timoti: I, tipuli ivot pa ruum to yavyavuuŋ wa. Ve isaav ighe ilam ivot rekia, ene aat yeiru nilat nighit gham.
24 Agham aaz poia tsiei pa ŋginiiŋa tsiam, ve Maaron tamtamon tooni patabuyaaŋa tisov tau tileep izi ta sena. Yes to Itali tau yeŋa nilepleep ne, aaz poia toozi ilat payam paam.
25 Poia to Maaron aat izaa to yam asov. Onoon.

- Hibru
- <
- 13
- >

*13:1: Yo 13:34+; Ro 12:10; 1Pe 1:22

*13:2: Gnp 18:1+; Ro 12:13; 1Pe 4:9

*13:3: Mt 25:36; Ro 12:15; 1Kor 12:26; Hib 10:34

*13:4: 1Kor 6:9+; Syg 22:15

*13:5: Mt 6:25+; Pil 4:11+; 1Tim 6:6+

*13:6: Mbo 56:4, 118:6; Ro 8:31+

*13:7: 1Kor 11:1; 1Tes 1:6+; Hib 6:12

*13:8: Mbo 102:27+; Mal 3:6; Yems 1:17

*13:9: Ro 14:17; Ep 4:14; Kol 2:4, 16+

*13:12: Mt 21:39; Yo 19:17+

*13:13: Lu 9:23; Hib 11:26, 12:2; 1Pe 4:14

*13:14: Pil 3:20; Hib 11:10, 12:22

*13:15: Mbo 69:30+; Ep 5:20; 1Pe 2:5

*13:16: Ro 12:13; Pil 4:18

*13:17: 1Tes 5:12+; 1Tim 5:17

*13:18: Mbaŋ 24:16; Ro 15:30; 1Tes 5:25

*13:20-21: Yo 10:11; Hib 9:15+; 1Pe 2:25, 5:4

*13:20-21: Pil 2:13; 2Tes 2:16+

© 2011 Wycliffe Bible Translators, Inc.