- Yoan
- <
- 15
- >

15
Yesu, i vaen tauu
1 Yesu isaav muul ighe: “Yau taug ta vaen tauu. *Muuŋ, Maaron igham yes israela timbuzŋa tila tivot taan to yes Kanaana, ve igham taan toozi pazi, leso tileep ta sewe, ve tigham ŋgar popoia ivot itaghon ŋgar tooni, imin ai vaen ighur anooŋa popoia. Eemon saawe naol, yes Israela titaghon ŋgar poia mako. Ve Yesu, i igham ŋgar poia ivot itaghon Maaron ŋgar tooni. Tauta iwaat tauu ighe i ai vaen tauu.
Ve Tamaŋ, i ŋginiiŋ to uum vaen. *Mbo 80:8+; Is 5:1+
2 Yes tau tipaak tuŋia ilam tsiau, ene timin ai vaen booga. Booga tisov tau anoŋazi ivot poi mako, ene Tamaŋ ipook zi tizi. Ve booga tisov tau anoŋazi ivot poi, ene i irav motmotin matazi ve ighagharaat zi, leso tiŋgalaaŋ ve anoŋazi katini ivot. *Ro 11:17+
3 Yam tane, saveeŋ tau nasavia payam, tauta igharaat gham gha aŋgalaaŋ wa. *Yo 13:10, 17:17; Ep 5:26
4 Yam irau apaak tuŋia ilam tsiau, ve yau napaak tuŋia ilat tsiam. Agham ŋgar pa vaen booga. Isaav ighe igheen soghan pa ai livuugha, pale ai booga tawe ighur anooŋa? Mako. Ai booga irau ipaak tuŋia ila ai livuugha, o anooŋa ivot. Ve yam tauvene paam. Isaav ighe apaak tuŋia ilam tsiau mako, ene irau ghuruuŋ ila tsiam ighur anooŋa poia eta mako. *Kol 1:22, 2:7
5 “Yau taug ta ai vaen, ve yam amin vaen booga. Tamtamon tau ighe ipaak tuŋia ilam tsiau, ve yau napaak tuŋia ila tooni, ene aat ghuruuŋ ila tooni ighur anooŋa popoia katini. Ve isaav ighe aleep soghan payau, ene irau agham gabua poia eta ivot mako. *Ga 5:22+; Pil 2:13; Kol 1:10
6 Tamtamon tau ighe ipaak ilam tsiau mako, ene i imin ai booga gorgori tau timbutu, ve tisiki ila. Ai booga tauvene, ene pale murei tindou zi, ve tisik zi tisov tizala yav ighan zi. *Mt 3:10, 7:19
7 Isaav ighe apaak tuŋia ilam tsiau, ve saveeŋ tsiau igheen tuŋia ila lolomim ve ataghoni, yam irau aghason Tamaŋ Maaron pa saa gabua tau lolomim pani na, ve i pale igham gabua tana ivot payam. *Yo 14:13; 1Yo 5:14+
8 Isaav ighe ghuruuŋ ila tsiam ighur anooŋa popoia katini, ene aat apaghazoŋai Tamaŋ Maaron eeza tiina tomania tapiri ve poia tooni, ve atotoi taumim paam aghe yam ziŋerag. *Mt 5:16
9 Yau lolog igheen tsiam raraate imin Tamaŋ loolo igheen tsiau. Matamim kisin ŋgar tsiau tane, ve aleep iloŋ ila irau saawe. 10 Isaav ighe matamim kisin tutuuŋ tsiau ve ataghon zi, ene aat awatagh kat aghe yau lolog igheen tsiam, ve aleep iloŋ ila ŋgar tsiau tane irau saawe. Imin yau. Matag kisin Tamaŋ tutuuŋ tooni ta naol ne, ve nataghon zi. Tauta nawatagh naghe i loolo igheen tsiau, ve naleep iloŋ ila ŋgar tooni tana irau saawe. *1Yo 5:3
11 “Yau nasavia saveeŋ tane payam, leso lolomim poia le poia kat imin yau. 12 Tutuuŋ tau nasavia payam, ene vene: Lolomim pa taumim ve avaghamu poghani gham, raraate imin yau lolog payam ve nagham poghani gham. *Yo 13:34+; 1Yo 4:7+
13 Isaav ighe tamtamon eta ibaad pataŋani pa zeetŋa, ve ipul tauu gha imaat pazi, ene itotoia ighe i loolo igheen toozi kat. Ŋgar tauvene iliiv eez naol isov to loloon pa zetaanŋa. *Ro 5:7+; Ep 5:2; 1Yo 3:16
14 Isaav ighe ataghon tutuuŋ tau naghuru payam, yam pale atotoi taumim aghe yau zetagŋa duduuŋ ta yam. *Mt 12:50; Yo 14:23
15 Besooŋa eta iwatagh katin uraat tau tiina tooni ighamghamu ne mako. Eemon yam o, awataghi. Pasaa, saveeŋ isov tau nalooŋa ila to Tamaŋ, tauta navotia payam gha alooŋa wa. Tauvene yau irau nawaat gham besooŋa muul mako. Yau aat nawaat gham naghe zetagŋa duduuŋ. *Gnp 18:17; Mbaŋ 20:27; Yems 2:23
16 Yam taumim lolomim ve alam ataghon ghau mako. Yau taug ta nasiigh gham amin leg, ve naghur gham to ala ve agham uraat. Uraat tau aghamu, ene pale ighur anooŋa, ve anooŋa tana igheen taghon gha ila. Isaav ighe yam agham tauvene, ve aghason Tamaŋ pa gabua eta ila yau ezag, i pale ilooŋ gham ve igham payam. *Mt 28:19; Yo 14:13; Ep 1:4
17 Tauvene yau naghur tutuuŋ payam tauvene: Lolomim pa taumim ve avaghamu poghani gham.” *Yo 13:34
Yes tau titaghon taan ŋgara na pale tighur koi pa Yesu ziŋeera
18 Yesu isaav pazi muul ighe: “Isaav ighe yes tau titaghon taan ŋgara na tighur koi payam, na matamim iŋgal: Ŋgar toozi tawe, paaghu mako. Yes tighur koi payau muuŋ, tauta tighur koi payam paam. *Mt 10:22; 1Yo 3:13
19 Zeran tau titaghon ŋgar to taan na, imin ta yam apaak zi pa ŋgar toozi ve yamŋa raratemim, kanaŋ lolozi payam. Eemon mako. Pasaa, yau napas gham avot ila sosozi gha amin leg, ve apul ŋgar to taan wa. Tauta yes tighurghur koi payam. *Lu 6:22; Yo 17:14; 1Yo 4:5
20 Matamim iŋgal saveeŋ tau yau nasavia payam: Besooŋa eta irau iliiv tiina tooni ne mako. Tauvene yes tau tighur pataŋani payau, ene pale tighur pataŋani payam paam. Ve yes tau matazi kisin saveeŋ tsiau ve titaghoni, ene pale matazi kisin saveeŋ tsiam paam ve titaghoni. *Mt 10:24+; 2Tim 3:12; 1Yo 4:6
21 Tamaŋ tau imbaaŋ ghau nalam ne, yes tau titaghon ŋgar to taan tiwataghi rigta mako. Tauta yes pale tigham ŋgar tauvene payam. Pasaa, yam amin leg, ve ataghon ghau. *Mt 5:10+; Yo 16:2+
22 Imin ta yau nalam ve navotia saveeŋ pazi mako, kanaŋ lezi sosor ila Maaron maata mako. Eemon yau nalam gha navotia saveeŋ tooni pazi wa. Tauta, aazne, yes irau tipasakaal tauzi muul mako. Sosor toozi igheen ghazooŋa wa. *Lu 12:47; Yo 9:41; Ro 1:20; Yems 4:17
23 Tamtamon tau ighe ighur koi payau, ene ighur koi pa Tamaŋ paam. 24 Uraat tintiina tau nagham zi ila matazi na, ŋeer eta igham uraat tauvene pai eta soone. Imin ta nagham uraat tane mako, kanaŋ lezi sosor ila Maaron maata mako. Eemon yau nagham uraat tane ve tighita wa. Ve tighurghur koi pa yeiru Tamaŋ soone. Tauta lezi sosor ila Maaron maata. 25 Ŋgar tau tigham payau na, ene itaghon saveeŋ tau muuŋ tiboode ila tutuuŋ toozi. Isaav ighe:
‘Yes tighur koi payau sorok.’ ” *Mbo 35:19, 69:4
26 Yesu iseeŋ saveeŋ tooni muul ighe: “Palotiiŋa tau pale ilam, i ileep to Tamaŋ. Ve yau aat nambaaŋo izilam payam. I Maaron tauu Avuvu tau ivot ila tooni ve izilam. I isasavia saveeŋ onoon mon. Ve i pale ipariaaŋ saveeŋ tsiau, leso tamtamon tighur ilam tsiau. *Lu 24:49; Yo 16:14; Mbaŋ 2:33
27 Ve yam paam pale apariaaŋ saveeŋ tsiau. Pasaa, saawe tau napaburigin uraat tsiau le ilam aazne, yam alepleep tomani ghau. *Lu 24:48; Mbaŋ 1:8; 1Yo 1:1+

- Yoan
- <
- 15
- >

*15:1: Muuŋ, Maaron igham yes israela timbuzŋa tila tivot taan to yes Kanaana, ve igham taan toozi pazi, leso tileep ta sewe, ve tigham ŋgar popoia ivot itaghon ŋgar tooni, imin ai vaen ighur anooŋa popoia. Eemon saawe naol, yes Israela titaghon ŋgar poia mako. Ve Yesu, i igham ŋgar poia ivot itaghon Maaron ŋgar tooni. Tauta iwaat tauu ighe i ai vaen tauu.

*15:1: Mbo 80:8+; Is 5:1+

*15:2: Ro 11:17+

*15:3: Yo 13:10, 17:17; Ep 5:26

*15:4: Kol 1:22, 2:7

*15:5: Ga 5:22+; Pil 2:13; Kol 1:10

*15:6: Mt 3:10, 7:19

*15:7: Yo 14:13; 1Yo 5:14+

*15:8: Mt 5:16

*15:10: 1Yo 5:3

*15:12: Yo 13:34+; 1Yo 4:7+

*15:13: Ro 5:7+; Ep 5:2; 1Yo 3:16

*15:14: Mt 12:50; Yo 14:23

*15:15: Gnp 18:17; Mbaŋ 20:27; Yems 2:23

*15:16: Mt 28:19; Yo 14:13; Ep 1:4

*15:17: Yo 13:34

*15:18: Mt 10:22; 1Yo 3:13

*15:19: Lu 6:22; Yo 17:14; 1Yo 4:5

*15:20: Mt 10:24+; 2Tim 3:12; 1Yo 4:6

*15:21: Mt 5:10+; Yo 16:2+

*15:22: Lu 12:47; Yo 9:41; Ro 1:20; Yems 4:17

*15:25: Mbo 35:19, 69:4

*15:26: Lu 24:49; Yo 16:14; Mbaŋ 2:33

*15:27: Lu 24:48; Mbaŋ 1:8; 1Yo 1:1+

© 2011 Wycliffe Bible Translators, Inc.