- 1 Yoan
- <
- 1
- >

Rau Tau Yoan Iboode Imin Maata
1 Jon—1 John
1
Ŋeer tau imin eez pait to tagham lepoogh poia ila to Maaron
1 Yei nivovotia saveeŋ maata yaryaare pa ŋeer tau ipaghazoŋai ghiit pa saveeŋ ve ŋgar to Maaron, ve imin eez pait to tagham lepoogh poia. Muuŋ geeg, saawe tau gabua eta ivot soone ve ilam, ŋeer tawe ilepleep. Ve i izilam ileep tomani ghei, ve nilooŋ saveeŋ tooni ila i tauu aavo, nighita pa matamai, ve nikisi pa nimamai. Tauta nighilaalo kat. *Lu 1:2; Yo 1:1, 14, 20:27; 2Pe 1:16
2 Tauvene ŋeer tau imin eez pait to tagham lepoogh poia ila to Maaron, tauta ivot ighazooŋ gha nighita wa. Ta muuŋ ve ilam, yesuru Taama tilepleep. Ve aazne, i ivot ighazooŋ payei gha nighita. Tauta nipariaaŋ saveeŋ tooni, ve nivovotia vaaru payam. Leso aghur ila tooni ariaaŋ, ve aleep matamim yaryaare le alok. *Yo 1:4, 21:24
3 Tauvene gabua tau yei nighita ve nilooŋa, tauta nivotia payam. Leso yam alam alup gham tomani ghei, ve itiŋa Tamaan Maaron ve Naatu Yesu Krisi tavalupu ghiit tamin eemon. *Yo 17:21
4 Saveeŋ tane, niboode leso itiŋa loloon poia le poia kat. *Yo 15:11
Talaagh ila ghazooŋa to Maaron
5 Saveeŋ tau nilooŋa ila Yesu Krisi tauu aavo, tauta nivotia payam. Isaav tauvene ighe: Maaron, i ghazooŋa tauu. Ŋgar to ndoroom rigta igheen tooni mako. *1Tim 6:16; Yems 1:17
6 Tauvene ighe tasaav taghe itiŋa Maaron lupuuŋ toit eemon, ve laghooŋ toit itaghon ŋgar to ndoroom, ene tataghon saveeŋ onoon mako. Tagham karom. *2Kor 6:14; 1Yo 2:11
7 Ve isaav ighe laghooŋ toit, tataghon ghazooŋa to Maaron imin i tauu ilepleep ila ghazooŋa tooni loolo, ene aat itiŋa tavalupu ghiit tamin eemon, ve Maaron Naatu Yesu siŋ tooni irewaar sosor toit isov ilale, ve igham ghiit taŋgalaaŋ ila Maaron maata. *Ep 1:7; Hib 9:14; Syg 7:14
Taŋgooz sosor toit sov
8 Isaav ighe tasaav taghe iit leen sosor eta mako, ene tagham karom pa tauun, ve saveeŋ onoon igheen ila loloon mako. *Ro 3:9, 23
9 Ve isaav ighe tavotia sosor toit ila to Maaron, i pale ireu zi itaghon ŋgar duduuŋa *Maaron irau ireu sosor toit sorok mako. Pasaa, i le uraat to igabiiz tamtamon ve ighur atuya pa sosor toozi. Eemon saawe tau Yesu imaat izala ai pambarooŋ, i ibaad suvinia atuya to sosor to tamtamon tooni. Puughu tane ta aazne, isaav ighe Maaron ireu sosor to tamtamon tooni, ene iduduuŋ.
ve saveeŋ mbuaaŋ tooni. Ŋgar toit tau iduduuŋ mako na, i pale ireua isov ilale, leso igham ghiit taŋgalaaŋ ila maata. *Mbo 32:5, 51:2; Yems 5:16
10 Tauvene isaav ighe tasaav taghe iit tagham sosor eta mako, ene itotoi ghiit ighe saveeŋ to Maaron igheen ila loloon mako. Ve ene imin tasaav pani taghe i ŋeer to karom.

- 1 Yoan
- <
- 1
- >

*1:1: Lu 1:2; Yo 1:1, 14, 20:27; 2Pe 1:16

*1:2: Yo 1:4, 21:24

*1:3: Yo 17:21

*1:4: Yo 15:11

*1:5: 1Tim 6:16; Yems 1:17

*1:6: 2Kor 6:14; 1Yo 2:11

*1:7: Ep 1:7; Hib 9:14; Syg 7:14

*1:8: Ro 3:9, 23

*1:9: Maaron irau ireu sosor toit sorok mako. Pasaa, i le uraat to igabiiz tamtamon ve ighur atuya pa sosor toozi. Eemon saawe tau Yesu imaat izala ai pambarooŋ, i ibaad suvinia atuya to sosor to tamtamon tooni. Puughu tane ta aazne, isaav ighe Maaron ireu sosor to tamtamon tooni, ene iduduuŋ.

*1:9: Mbo 32:5, 51:2; Yems 5:16

© 2011 Wycliffe Bible Translators, Inc.