- Matayu
- <
- 7
- >

7
Tagabiiz tamtamon taghe yes sasaghatizi rekia sov
(Lu 6:37-42)
1 “Agabiiz tamtamon aghe yes sasaghatizi rekia sov. Pa ighe yam agham tauvene, ene pale Maaron igabiiz gham paam ighe yam zeran sasaghatmim. *Ro 2:1; 1Kor 4:5; Yems 4:11+
2 Saa eez tau yam ataghoni pa gabizooŋ tamtamon, ene pale Maaron itaghon eez raraate mon pa gabizooŋ gham paam. Ve saa ŋgar tau yam agham pa tamtamon, ene pale ŋgar eemon tana imuul pa yam taumim. *Mk 4:24
3 Mindai ta yo rekia mon matam ila pa rabrab tau igheen ila etam ite maata? Eemon ai sirivu tiina tau igheen ila taum matam na, uyamaana mako. *Yo 8:7
4 Isaav ighe ai sirivu tiina igheen ila matam, mindai ta usaav pa etam ite ughe: ‘O, rabrab tau igheen ila matam na, yau irau nauul ghom ve natapaara izi.’ 5 Yo ŋeer to karom! Upamir taum pa ghuruuŋ ila tsio! Ai sirivu tiina tau igheen ila taum matam na, upasu izi imin maata. Leso ughit poghania rabrab tau igheen ila etam ite maata na, ve utapaara izi.
6 “Asik sorokin gabua patabuyaaŋ ila pa ŋgavuun sov. Pa yes pale titoor zi muul, ve tighan gham. Kuaz anooŋa to sambam tau Maaron igham payam na tauvene paam. Asik sorokini ila pa ŋgai sov. Pa yes pale tivaghaaza imin kaut sorok.” *Gabua patabuyaaŋ ve kuaz tau Yesu isavia, ene izaa to gabua imin saveeŋ to Maaron, ŋgar tooni, vaaru poia, ma gabua siriv paam. Ve ŋgavuun ve ŋgai, ene izaa to yes tau tivelegh Maaron tomania saveeŋ tooni imin kaut sorok, ve tighur koi pani. *Mt 10:11
Maaron pale ilooŋ suŋuuŋ toit
(Lu 11:9-13)
7 Yesu isaav muul ighe: “Aghason, o aghamu. Ailo, o andeeŋa. Aseŋ ataman, o ataman ikaak payam. *Yo 14:13, 15:7; Yems 1:5; 1Yo 3:22, 5:14+
8 Pasaa, tamtamon tisov tau tighason, ene aat tighamu. Ve isaav ighe ŋeer eta iilo, ene aat indeeŋa. Ve ighe iseŋ ataman, ene aat ataman ikaak pani.
9 “Mindai, isaav ighe tamtamon tsiam eta naatu ighason taama pa aniiŋ, pale taama igham maet pani? Mako. 10 Ma isaav ighe i ighason taama pa iigh, pale taama igham moot pani? Ene paam mako. 11 Aghita. Yam zeran to ghamuuŋ ŋgar sasaghati naol. Eemon aghamgham gabua popoiazi mon pa natumimŋa. Ve Tamamim tau ileep sambam, poia tooni, ene iliiv gham kat. Tauvene tamtamon tisov tau tighasoni pa gabua poia eta na, i aat ilooŋ zi, ve igham gabua tana pazi. *Yems 1:17
12 “Tauvene saa ŋgar tau aghe tamtamon tigham payam, na yam aat agham ŋgar raraate tauvene pazi paam. Pa tutuuŋ to Maaron, tomania saveeŋ isov to yes propet, ene ŋgara tauvene.” *Mt 22:40; Lu 6:31+; Ro 13:8+
Ataman to tagham lepoogh poia ila to Maaron, ene tiina mako
(Lu 13:24)
13 Yesu isaav muul ighe: “Yam ataghon ataman marani ve aloŋ ala. Pa eez to tataghoni ve talaleen, ene raurauai, ve atamana tiina. Tauvene eval tiina titaghoni. *Yo 10:7, 9
14 Eemon eez to tataghoni ve tagham lepoogh poia ila to Maaron, ene ŋgupuuŋ ve atamana marani. Ve ipataŋan pa tamtamon titaghoni. Tauta tamtamon eŋaeŋa mon tindeeŋa gha titaghoni. *Mbaŋ 14:22
Mataan imomoos poi pa yes propet karomŋa
(Lu 6:43-45, 13:25-27)
15 “Matamim imomoos poi pa propet karomŋa. Yes pale tilat tsiam, ve tisavia saveeŋ ŋgoreeŋ naol payam to tigham lolomim. Pale tipamir tauzi timin sipsip tauu to Maaron. Eemon ŋgar tau igheen ila lolozi na, ene imin ŋgavuun sagsag. Pasaa, lolozi ivon pa ŋgar sasaghati naol tau pale ivaghamun gham. *Mt 24:24; Mbaŋ 20:29; 2Pe 2:1
16 Yam pale irau aghilaal zi. Pasaa, ŋgar tau tighamghamu na, pale itotoi zi tivot tighazooŋ payam. Mindai, waar tuatua irau ighur anooŋa poia eta to taghamu ve taghani? Mako. *Ga 5:19+; Yems 3:12
17 Ai tauvene paam. Ai isov tau popoiazi, ene pale anoŋazi popoia. Ve ai sasaghati, ene pale anoŋazi sasaghati. 18 Ai poia irau ighur anooŋa saghati mako. Ve ai saghati irau ighur anooŋa poia mako. 19 Ai tisov tau tighurghur anoŋazi popoia mako, ene pale tiŋgor zi, ve tisik zi tizala yav ighan zi. *Mt 3:10; Lu 3:9; Yo 15:6
20 Tauvene ŋgar ve uraat tau yes propet karomŋa tighamghamu na, ene pale ipaghazoŋai zi le tighazooŋ payam. *Mt 12:33
Tawaat sorokin Yesu eeza sov
(Lu 13:25-27)
21 “Yes tau tipoi ghau tighe ‘Tiina, Tiina’, ene irau tisov tiloŋ tila nugh sambam mako. Yes tau titaghon Tamaŋ tau ileep sambam we ŋgar tooni, ene yes tana mon ta pale tiloŋ tila. *Ro 2:13; Yems 1:22, 25
22 Tauvene Mboŋ Murei ighe ivot, ene pale tamtamon katini tiburig ve tisaav payau tighe: ‘Tiina tsiei, muuŋ yei nigham uraat naol pa yo ezam. Nigham avom ve nivovotia aliŋam pa tamtamon imin yes propet. Ve nizirziir avuvu sasaghati pa yo ezam, ve nigham gabua ŋgeretazi tintiina tivot pa yo ezam paam.’ 23 Eemon yau aat nasaav ghazooŋa pazi tauvene: ‘Yam zeran to amamalaaŋ pa tutuuŋ to Maaron. Yau nawatagh gham rigta mako. Yam asov aghau ala soghan payau!’ ” *Mt 13:41-42, 25:41
Zeran ru tirau ruum
(Lu 6:47-49)
24 Ra Yesu iparwai saveeŋ tooni ighe: “Tauvene tamtamon tisov tau tilooŋ saveeŋ tsiau tane ve titaghoni, ene yes timin tamtamon ŋgara ee tau irau ruum ariaaŋa izala mboŋar paavo. 25 Tauvene saawe tau uman tiina izi, ve yaa ivot toman tapiri, ve yaghur tiina iburig gha itok ruum tooni, ruum ipol mako. Pasaa, mboŋar ipaloti ve iyooz tuŋia.
26 “Ve tamtamon tisov tau tiloŋlooŋ saveeŋ tsiau, ve titaghoni mako, ene yes timin ŋeer ee tau le ŋgar mako ve irau ruum tooni sorok izala sausau paavo. 27 Tauvene saawe tau uman tiina izi, ve yaa ivot toman tapiri, ve yaghur tiina iburig gha itok ruum tooni, ruum ipol izila taan le imbiriis.”
28 Yesu ivotia mos tana le isov, ve eval tiina tau tiloŋlooŋa na, tirur pa ŋgar tooni. 29 Pasaa, i ipaghazoŋai tamtamon pa Maaron aliiŋa imin zeran toozi tau lezi ŋgar tintiina pa tutuuŋ na mako. Saveeŋ tooni, toman tapiri. Ve isavsaav imin tamtamon tau i le eeza pa uraat tauvene. *Mk 1:22; Lu 4:32; Yo 7:46

- Matayu
- <
- 7
- >

*7:1: Ro 2:1; 1Kor 4:5; Yems 4:11+

*7:2: Mk 4:24

*7:3: Yo 8:7

*7:6: Gabua patabuyaaŋ ve kuaz tau Yesu isavia, ene izaa to gabua imin saveeŋ to Maaron, ŋgar tooni, vaaru poia, ma gabua siriv paam. Ve ŋgavuun ve ŋgai, ene izaa to yes tau tivelegh Maaron tomania saveeŋ tooni imin kaut sorok, ve tighur koi pani.

*7:6: Mt 10:11

*7:7: Yo 14:13, 15:7; Yems 1:5; 1Yo 3:22, 5:14+

*7:11: Yems 1:17

*7:12: Mt 22:40; Lu 6:31+; Ro 13:8+

*7:13: Yo 10:7, 9

*7:14: Mbaŋ 14:22

*7:15: Mt 24:24; Mbaŋ 20:29; 2Pe 2:1

*7:16: Ga 5:19+; Yems 3:12

*7:19: Mt 3:10; Lu 3:9; Yo 15:6

*7:20: Mt 12:33

*7:21: Ro 2:13; Yems 1:22, 25

*7:23: Mt 13:41-42, 25:41

*7:29: Mk 1:22; Lu 4:32; Yo 7:46

© 2011 Wycliffe Bible Translators, Inc.