- 1 Korin
- <
- 13
- >

13
Ŋgar to loloon pa tamtamon, ene iliiv ŋgar isov
1 Isaav ighe yau irau nasaav ila nugh nugh aliŋazi, ma aŋela aliŋazi, eemon lolog pa tamtamon mako, ene yau namin belo ma ambam tau itaŋ sorok toman aliiŋa tiina. 2 Ve isaav ighe navotia Maaron aliiŋa pa tamtamon imin propet, ve naghazooŋ pa ŋgar tooni yoŋgaaŋa isov, ve nawatagh katin ŋgar popoia isov, ve ghuruuŋ ila tsiau iyaryaaŋ kat irau to nasaav ve loloz tighau tila pa ziige ite, ene poia. Eemon isaav ighe lolog pa tamtamon mako, ene yau namin gabua sorok. *Mt 17:20; 1Kor 12:8, 28
3 Ve isaav ighe narei gabua tsiau naol isov pa yes mbolaaŋa, ve napul taug ila Maaron koiŋa nimazi ve tighur ghau nala yav ighan ghau, eemon lolog pa tamtamon mako, pale nagham saa imin leg atuya? Mako.
4 Ŋgar to loloon pa tamtamon, ene vene: Tagham poghania tamtamon. Ve isaav ighe tamtamon tigham pataŋani pait, ene pale tayai ghiit, ve tabaado mon. Ve ighe taghita zetaanŋa lezi gabua katini, ene irau ireu loloon mako. Ve irau tapait tauun ve taghe taliiv zetaanŋa mako. *1Pe 4:8
5 Ve tagham ŋgar eta isosor ila tamtamon matazi mako, ve mataan iŋgal tauun mon mako. Ve ateen yavyav soroksorok mako, ve mataan kisin sosor to tamtamon mako. *Ro 13:10; 1Kor 10:24, 33; Pil 2:4
6 Ve ŋgar tau ighe iduduuŋ mako na, ene pale tintiniin pani mako. Ve saa saveeŋ ma ŋgar tau onoon, ene pale loloon poia pani. *Mbo 15:2+; Ro 12:9; 1Pe 1:22; 3Yo 3-4
7 Ve saa ŋgar tau ighe ivot, ene gabua eta irau igham ghiit taghur muriin pa tamtamon mako. Saawe isov, iit pale tanumeer Maaron, ve taghur ila ariaaŋ taghe i pale igham gabua isov ivot poi. Ve saa pataŋani tau ighe ivot pait, ene pale tayooz ariaaŋ ve tabaado. *Ro 15:1; Ga 6:2; 2Tim 2:24
8 Ŋgar to loloon pa tamtamon irau isov mako. Ighengheen irau saawe. Eemon ŋgar to votiaaŋ Maaron aliiŋa imin propet, ene murei pale Maaron ipasovu. Ve ŋgar tau Maaron Avuvu ipaburigin ghiit gha tasavia saveeŋ imin kaolaaŋ, ene pale isov. Ve uraat tau Maaron Avuvu ighamghamu leso ipaghazoŋai ghiit pa ŋgar siriv, ene paam pale isov. 9 Aghita. Iit tagham ŋgar irao soone. Ve Maaron aliiŋa tau tavotia pa tamtamon imin propet na, tauvene paam. Tasavia siriv siriv mon. *1Kor 8:2+
10 Ve tala tala le ighe saawe to gabua tauu ivot, ene pale Maaron ipasov gabua isov tau aazne taghamgham siriv siriv ne. *Ep 4:13; Pil 3:12
11 Muuŋ, saawe tau yau kukuag, saveeŋ tomania ŋgar ve gabizooŋ tsiau, ene ŋgaala imin to yes geegeu. Eemon aazne, namin olman gha ŋgar tsiau imatuugh wa. Tauta napul ŋgar to geegeu ileple. *Paulus isavia saveeŋ tane izaa to tauu. Eemon saveeŋ tane iŋarui yes Korin. Pasaa, ŋgar tau yes tighamghamu na, ene itotoi zi ighe ŋgar toozi imatuugh soone (1Kor 3:1). Paulus ighita ighe ŋgar to loloon pa Maaron ve tamtamon, ene gabua tiina kat. Iliiv ŋgar ta naol ne. Eemon yes Korin titaghon ŋgar tauvene irao soone. *1Kor 3:1
12 Aazne, iit taghita gabua to Maaron ighazooŋ geeg mako. Ene imin taghita gabua tawe anunuzi ila natiloŋa. Eemon murei, itiŋa Maaron pale tavaghito ghiit. Aazne, yau nagham ŋgar siriv mon. Ve murei pale nawatagh kat, imin Maaron iwatagh katin ghau. *2Kor 3:18; 1Yo 3:2; Syg 22:4
13 Tauvene ŋgar tintiina tol ta tighengheen: ŋgar to ghuruuŋ ila, ŋgar to ghuruuŋ mataan pa Maaron, ve ŋgar to loloon pa Maaron ve tamtamon. Ve ŋgar tol tane, ŋgar tau imuuŋ, ene ŋgar to loloon pa Maaron ve tamtamon. *Kol 1:4+; 1Tes 1:3, 5:8; 1Yo 4:16

- 1 Korin
- <
- 13
- >

*13:2: Mt 17:20; 1Kor 12:8, 28

*13:4: 1Pe 4:8

*13:5: Ro 13:10; 1Kor 10:24, 33; Pil 2:4

*13:6: Mbo 15:2+; Ro 12:9; 1Pe 1:22; 3Yo 3-4

*13:7: Ro 15:1; Ga 6:2; 2Tim 2:24

*13:9: 1Kor 8:2+

*13:10: Ep 4:13; Pil 3:12

*13:11: Paulus isavia saveeŋ tane izaa to tauu. Eemon saveeŋ tane iŋarui yes Korin. Pasaa, ŋgar tau yes tighamghamu na, ene itotoi zi ighe ŋgar toozi imatuugh soone (1Kor 3:1). Paulus ighita ighe ŋgar to loloon pa Maaron ve tamtamon, ene gabua tiina kat. Iliiv ŋgar ta naol ne. Eemon yes Korin titaghon ŋgar tauvene irao soone.

*13:11: 1Kor 3:1

*13:12: 2Kor 3:18; 1Yo 3:2; Syg 22:4

*13:13: Kol 1:4+; 1Tes 1:3, 5:8; 1Yo 4:16

© 2011 Wycliffe Bible Translators, Inc.