- Mbouŋ To Yes Israela
- <
- 121
- >

121
Maaron ileep tomani ghiit ve iŋginŋgin ghiit
Mbouŋ to yes tau tizala Yerusalem pa suŋuuŋ
1 Matag izala pa loloz naghe naghita:
Uleeŋ pale ilam payau mindai?
2 Yoova mon ta pale nagham uleeŋ ila tooni.
I ta ighur sambam ve taan.
3 I aat maata payo. Irau ipul ghom aghem pusukia ve utap mako.
Ŋginiiŋ tsio imamaat irau saawe.
4 Onoon kat, ŋginiiŋ to iit Israela, ighe maata ighengheen, ene irau igheen mako.
Imamaat irau saawe.
5 Yoova maata payo ve iŋgin ghom, leso uleep poi.
I ileep ila zigem, ve imin yavyaav payo to ipoon ghom pa aaz. *Mbo 91:1+
6 Tauvene mataaz, aaz irau ighaaz katin ghom mako.
Ve mboŋ, kaiyo irau ivaghamun ghom mako.
7 Yoova aat maata payo, ve ipoon ghom pa gabua sasaghati naol isov.
I tauu pale iŋgin ghom uleep poi. *Mbo 91:9+
8 I pale maata pa laghooŋ tsio ve lepoogh tsio. Tauvene saawe tau upul ruum ve uvot ula, le umuul uloŋ ulam, i pale ileep tomani ghom, ve iŋgin ghom uleep poi.
Ta aazne, ve taghon taghon gha ila.

- Mbouŋ To Yes Israela
- <
- 121
- >

*121:5: Mbo 91:1+

*121:7: Mbo 91:9+

© 2011 Wycliffe Bible Translators, Inc.