- Galesia
- <
- 6
- >

6
Tatotoi ŋgar poia pa tamtamon itaghon ŋgar to Krisi
1 Yam toŋvetaz, isaav ighe tsiam eta itap ve igham sosor, na yam tau ataghon ŋgar to Maaron Avuvu na, ala apaduduuŋa toman saveeŋ marowa, leso itoor ŋgar tooni imuul ila pa Krisi. Eemon ayamaan gham. Pa aat tovaaŋ ivot payam paam. *Mt 18:15; 2Tim 2:25; Yems 5:19
2 Avaule gham pa badooŋ pataŋani tsiam. Leso atotoi tutuuŋ to Krisi anooŋa ivot. *Yo 13:34; Ro 15:1; 1Tes 5:14
3 Isaav ighe ŋeer eta ighe i iliiv zeetŋa, ene itombaan tauu. Pasaa, tamtamon tauvene, i igham ŋgar irao soone. *Ro 12:3; 1Kor 3:18, 8:2
4 Tauvene tamtamon eŋaeŋa irau tigabiiz poghania uraat to tauzi: Uraat toozi poia ila Maaron maata, ma mako? Ighe uraat toozi poia, ene yes irau tipakur zi pani. Ve tigabiiz uraat toozi tomania uraat to zetazŋa sov. 5 Pasaa, iit eŋaeŋa aat tabaad pataŋani toit toit. *Ro 14:12
Saa ŋgar tau ighe taghamu, ene pale murei tagham anooŋa tooni
6 Isaav ighe tamtamon eta ipaghazoŋai gham pa Maaron aliiŋa, yam aat arei gabua tsiam popoia siriv pani paam. *1Kor 9:7, 11, 14
7 Ayamaan taumim. Irau atombaan Maaron mako. Saa aniiŋ tau ighe tavazoghi, ene aniiŋ tana mon ta pale izaa ve tataii. *Ro 2:6; 1Kor 6:9; 2Kor 9:6
8 Tamtamon tau ighe ivazogh gabua tau ipazaagh loolo muŋgaana, ene aat ighita anooŋa tauvene: I pale isaghat ve ilale. Ve tamtamon tau ighe ivazogh gabua tau ipariaaŋ ŋgar to Maaron Avuvu ila loolo, ene aat ighita anooŋa poia tauvene: I pale igham lepoogh poia ila to Maaron Avuvu taghon taghon gha ila. *Ro 8:13
9 Tiniin imum pa ghamuuŋ ŋgar popoia sov. Pa ighe tapuli mako, ve tanoknok ghamuuŋni, ene aat taghita anooŋa ila saawe tooni. *1Kor 15:58; 2Tes 3:13; Hib 10:36
10 Tauvene isaav ighe iit irau tauul tamtamon eta, na tauule. Tagham poghania tamtamon tisov. Ve yes tau tighur ila to Krisi na, iit aat tagham poghani zi kat. Pasaa, yes timin toŋvetaz toit. *Ep 2:19; 1Tes 5:15; 1Tim 6:18; 2Pe 1:7
Mateegh to Krisi izala ai pambarooŋ, ene gabua tauu
11 Aghita bodeeŋ tintiina tau taug nimag nabood zi ne. 12 Yes tau timburmbuur gham pa taghoniiŋ tutuuŋ ve ravuuŋ waromim na, ene tigham pa ezazi mon. Ve tiroi paam: Isaav ighe tivotia saveeŋ pa mateegh to Krisi izala ai pambarooŋ, ene pale yes tau tighur ila mako na tighur pataŋani pazi. *Ga 5:11; Pil 3:18
13 Yes tau tiyooz ariaaŋ pa ŋgar to ravuuŋ tamtamon warozi na, tauzi titaghon duduŋai tutuuŋ to Mose mako. Yes tizoornugh tighe tirav waromim pasaa, tighe tigham gham ataghon ŋgar toozi. Leso tipait tauzi ezazi.
14 Eemon yau irau napait taug ezag, ma tamtamon ite paam eeza ne mako. Yesu Krisi tau imaat izala ai pambarooŋ, i mon ta igham ghau tintinig ve napait eeza. Yau naghita naghe saawe tau tirav Krisi imaat izala ai pambarooŋ, tirav ghau namaat tomania. Tauta mateegh tooni tapiri irav matin ŋgar to taan tau muuŋ igheen ila lolog na gha imaat wa. *Ro 6:6; 1Kor 1:31, 2:2; Pil 3:7+
15 Tauvene isaav ighe tirav waroon, ma mako, ene gabua sorok. Uraat to Maaron tau igham ghiit tamin paaghu, tane mon ta gabua tauu. *Yo 3:3; Ro 2:28; 2Kor 5:17; Ga 5:6
16 Tamtamon tisov tau titaghon eez tauvene, Maaron tauu pale loolo isaghatin zi, ve ighur luuma tooni izaa toozi. Pasaa, yes ta timin Israela duduuŋ.
17 Aiyo, yau naghe napasov saveeŋ tsiau. Aazne ve ila, lolog pa tamtamon eta ighur pataŋani payau muul mako. Pa sip tau ighenaar ila tinig ne, ene nagham zi pa Yesu Krisi eeza. *2Kor 4:10, 11:23
18 Yam toŋvetaz, poia to Tiina toit Yesu Krisi igheen tomani gham. Onoon.

- Galesia
- <
- 6
- >

*6:1: Mt 18:15; 2Tim 2:25; Yems 5:19

*6:2: Yo 13:34; Ro 15:1; 1Tes 5:14

*6:3: Ro 12:3; 1Kor 3:18, 8:2

*6:5: Ro 14:12

*6:6: 1Kor 9:7, 11, 14

*6:7: Ro 2:6; 1Kor 6:9; 2Kor 9:6

*6:8: Ro 8:13

*6:9: 1Kor 15:58; 2Tes 3:13; Hib 10:36

*6:10: Ep 2:19; 1Tes 5:15; 1Tim 6:18; 2Pe 1:7

*6:12: Ga 5:11; Pil 3:18

*6:14: Ro 6:6; 1Kor 1:31, 2:2; Pil 3:7+

*6:15: Yo 3:3; Ro 2:28; 2Kor 5:17; Ga 5:6

*6:17: 2Kor 4:10, 11:23

© 2011 Wycliffe Bible Translators, Inc.