- Saveeŋ Tau Ipaghazoŋai Ŋgar Yoŋgaaŋa To Maaron
- <
- 7
- >

7
Tighur mboom to Maaron izala tamtamon 144,000 to Israel ndamozi imin ilaal pazi
1 Gabua tawe isov, ra naghita aŋela paaŋ tiyooz ila taan ziige paaŋ. Ee iyooz ila pa ragh, ee ila pa yavaar, ee ila pa kaagu, ve ee ila pa daudau. Ve tikis yaghur paaŋ tawe. Leso tivuvuur taan, te, ma ai eta sov. 2-3 Ve naghita aŋela ite ileep aaz puughu ve izaa. I ikis gabua tau Maaron maata yaryaare mboom tooni igheen ila na, ve isaav aliiŋa tiina ila pa aŋela paaŋ tawe ighe: “Avaghamunia taan tomania te ve ai rekia sov. Asaŋan rig, ve nighur mboom to Maaron toit ila yes besooŋa tooni ndamozi imin ilaal pazi le isov o.” I isaav tauvene pasaa, Maaron igham aŋela paaŋ tawe lezi tapirizi to tivaghamunia taan ve te. *Ezek 9:4+; Syg 9:4, 14:1, 22:4
4-8 Nalepleep, ve nalooŋ yes Israela piiz tau Maaron ilaal tooni izaa ndamozi na. Yes irau ndiŋndiŋ ndiŋndiŋ (144,000). *Tamtamon 144,000 tane aat izaa to Maaron tamtamon tooni tisov. Yes tau tileep pa saawe to saveeŋ mbuaaŋ muŋgaana, ve yes tau tileep pa saawe to saveeŋ mbuaaŋ paaghu na paam. Matam iŋgal Yakop natŋa saŋavul ve ru (12), ve yes mbaŋooŋa saŋavul ve ru (12) to Yesu. 12 taims 12 taims 1,000, ene 144,000. Ilaal to Maaron, zeran ŋgara siriv matazi iŋgal tighe ene izaa to Avuvu Patabuyaaŋ. Saveeŋ siriv tau ipariaaŋ ŋgar toozi tane, ene: 2Kor 1:22, Ep 1:13-14, ve Ep 4:30.
Yes Israela tana, rumei toozi eŋaeŋa lezi tamtamon irau ndiŋndiŋ ndiŋndiŋ saŋavul ve ru (12,000). Tauvene rumei to Yuda tamtamon toozi 12,000, to Ruben 12,000, to Gat 12,000, to Aser 12,000, to Naptali 12,000, to Manase 12,000, to Simeon 12,000, to Levi 12,000, to Isakar 12,000, to Zebulun 12,000, to Yosep 12,000, ve to Benyamin 12,000. Yes tawe tisov tigham ilaal to Maaron, tauta itotoi zi ighe yes timin i le wa.
Eval tiina to nugh nugh tipait Maaron eeza izi nugh sambam
9 Gabua tawe isov, ra naghita eval tiina kat to nugh mariŋ tiyooz ila Sipsip to Maaron naagho igharau Taama niia to ghamuuŋ pooz. Tinizi, gabuazi, ve aliŋazi ite ite. Yes tinonogh zi pa nonoghiiŋa pisosooŋa, ve tikis tuum raua ila nimazi. Yes eval le eval kat. Tamtamon eta irau inin zi mako. *Syg 3:5, 5:9, 14:6
10 Ve tiboboob aliŋazi tiina tighe: “Tapakur Maaron toit tau ilepleep ila niia to ghamuuŋ pooz ne tomania Sipsip tooni. Pasaa, yesuru tigham mulin ghiit, tauta taleep poi.”
11 Ve aŋela tisov tiyooz livutin Maaron niia to ghamuuŋ pooz tomania ŋginiiŋa tamoot ee ve paaŋ (24) ve gabua matazi yaryaare paaŋ. Ve matazi ila pa Maaron niia to ghamuuŋ pooz, ve titap tizi ila Maaron naagho, ve tipaiti tighe:
12 “Onoon kat. Iit tapait Maaron toit pa poia tooni. I eeza tiina kat, ve ŋgar tooni tiina.
Loloon poia pani pasaa, i igham poghani ghiit.
I saksaki, ve tapiri tiina kat.
Tauvene iit aat tapaiti tauvene taghon taghon gha ila. Onoon.” *Syg 5:12+
13 Ra ŋginiiŋa tawe, toozi ee ighason ghau ighe: “Savunugha ta tinonogh zi pa nonoghiiŋa pisosooŋa we? Ve tilaagh mindai ta tilam?”
14 Yau nayol aliiŋa naghe: “Tiina, yo uwatagh zi.”
Ra i isaav payau muul ighe: “Saawe tau tighur pataŋani tiina pa Maaron tamtamon tooni, zeran tawe tiyooz ariaaŋ, ve tiliiv tovaaŋ tau ivot pazi na. Yes timin nonoghiiŋa toozi pa Sipsip to Maaron siŋ tooni, tauta tiŋgalaaŋ ve tipisosooŋ kat. *Is 1:18; Mk 13:19+; Hib 9:14; 1Yo 1:7
15 “Puughu tane ta zeran tawe tileep tigharau Maaron niia to ghamuuŋ pooz, ve tibesbees pani ila rumei tooni loolo, ve tipapaiti irau mboŋ ve mataaz. Ŋeer tau ileep ila niia to ghamuuŋ pooz na, pale ileep tomani zi, ve ighur zi tileep ila i saamba ve ipoon zi. 16 Tauvene yes irau pitool zi, ma murun zi muul mako. Ve aaz irau ighaaz katin zi muul mako. *Mbo 121:6; Is 49:10
17 Pasaa, Sipsip to Maaron tau ileep igharau Maaron niia to ghamuuŋ pooz na, i tauu pale iŋgin zi ve maata pazi. Ve i pale igherev zi tila pa yaa to lepoogh maata yaryaare tau bolokbolokia ve izazaa. Ve Maaron tauu pale imus matazi suuru isov ighau, ve irau titaŋ muul mako.” *Mbo 23:1+; Is 25:8; Yo 7:37, 10:11+; Syg 21:4

- Saveeŋ Tau Ipaghazoŋai Ŋgar Yoŋgaaŋa To Maaron
- <
- 7
- >

*7:2-3: Ezek 9:4+; Syg 9:4, 14:1, 22:4

*7:4-8: Tamtamon 144,000 tane aat izaa to Maaron tamtamon tooni tisov. Yes tau tileep pa saawe to saveeŋ mbuaaŋ muŋgaana, ve yes tau tileep pa saawe to saveeŋ mbuaaŋ paaghu na paam. Matam iŋgal Yakop natŋa saŋavul ve ru (12), ve yes mbaŋooŋa saŋavul ve ru (12) to Yesu. 12 taims 12 taims 1,000, ene 144,000. Ilaal to Maaron, zeran ŋgara siriv matazi iŋgal tighe ene izaa to Avuvu Patabuyaaŋ. Saveeŋ siriv tau ipariaaŋ ŋgar toozi tane, ene: 2Kor 1:22, Ep 1:13-14, ve Ep 4:30.

*7:9: Syg 3:5, 5:9, 14:6

*7:12: Syg 5:12+

*7:14: Is 1:18; Mk 13:19+; Hib 9:14; 1Yo 1:7

*7:16: Mbo 121:6; Is 49:10

*7:17: Mbo 23:1+; Is 25:8; Yo 7:37, 10:11+; Syg 21:4

© 2011 Wycliffe Bible Translators, Inc.